
Lindh & Prodi: Irsk folkeafstemningsresultat må ikke sinke udvidelsesforhandlingerne 

Sveriges udenrigsminister Anna Lindh og Europa-Kommissionens formand Romano Prodi udtrykte stor skuffelse over det irske nej til Nicetraktaten, da de den 13. juni orienterede Europa-Parlamentet om det kommende møde i Det Europæiske Råd i Göteborg.

Begge fastslog  udtrykkeligt, at det irske afstemningsresultat ikke må sinke udvidelsesforhandlingerne med de 12 ansøgerlande.

Anna Lindh understregede, at ”nej’et” blot betyder, at ratifikationsprocessen må fortsætte med uformindsket styrke, og at EU-landene nu må sige det endnu tydeligere, at udvidelsesprocessen fortsætter. ”Det er et spørgsmål om hele Unionens troværdighed, at vores arbejdsprogram, der blev betragtet som meget ambitiøst for blot 6 måneder siden, og som nogle kaldte urealistisk, vil blive gennemført”, erklærede Lindh.

Anna Lindh konstaterede derefter, at der kan drages tre konklusioner fra den irske folkeafstemning:

1) Göteborg-topmødet skal give tydelige signaler om, at udvidelsen skal drives videre fremad.

2) Det må gøres klart, at Nicetraktaten bliver implementeret, og at ratifikationsprocessen skal fortsætte i de andre lande.

3) Vi må sammen blive bedre til at forankre EU hos borgerne – vigtigt at vi udnytter ”fremtidsdebatten” til dette, så vi får en bred debat om Europa.

Europa-Kommissionens formand Romano Prodi lovede, at også Kommissionen vil gøre sit yderste for at realisere EU’s udvidelse. 

Kommission og EP mener, at irsk nej viser behov for ny måde at revidere EU-traktater på.

Romano Prodi fortolkede det irske nej som en påmindelse om, at de nuværende regler for traktatændringer ikke længere er acceptable, og at man må finde en mere åben og transparent metode for fremtiden. Som kommissionsformanden udtrykte det: ”Europas skæbne kan og må ikke blive afgjort i ansigtsløse komiteer af rådgivere og regeringskonferencer, der foregår bag lukkede døre. Den eneste vej fremad, der er acceptabel for vore borgere, er at nedsætte et særligt konvent, hvor både repræsentanter fra medlemsstaterne og valgte medlemmer af såvel de nationale parlamenter som det europæiske parlament arbejder sammen om at revidere traktaterne”.

Dette synspunkt blev ikke overraskende bakket op af  Europa-Parlamentet, da Parlamentet efter debatten vedtog sin udtalelse om Göteborg-topmødet. Europa-Parlamentet understregede her, at ”der må gennemføres en gennemgribende reform af den metode, der skal anvendes ved fremtidige traktatændringer, således at der sikres en gennemsigtig konstitutionel udviklingsproces med et bredt engagement fra borgernes side”.

De irske reaktioner i Parlamentet  

Blandt Parlamentets irske medlemmer var den gennemgående fortolkning, at det ikke var EU’s udvidelse, som den irske befolkning havde stemt nej til. Som den liberale gruppes irske formand Pat Cox udtrykte det: ”Hverken ja- eller nej-siden gjorde udvidelsen til en sag i valgkampen”. Til gengæld syntes der at være nogen forvirring om, hvad det så var, irerne havde afvist ved folkeafstemningen. Pat Cox beklagede den uro, som var opstået hos ansøgerlandenes repræsentanter efter det irske afstemningsresultat. Cox opfordrede derfor til, at stats- og regeringscheferne i Göteborg udarbejder en tidsplan for udvidelsen. 

Pat Cox sagde, at han forventer en ny irsk folkeafstemning. Men først skal et ”Nationalt forum for Europa” reflektere over, hvordan man kommer videre i Irland. 

De irske modstandere erklærede Nicetraktaten for død. Nuala Ahern fra de Grønne  mente dog samtidig, at ”nej’et” ikke skulle tolkes som et udslag af EU-skepsis hos irerne, men som en kritik af EU’s lukkethed og det forhold, at Nicetraktaten er blevet forhandlet af EU-landenes stats- og regeringschefer bag lukkede døre. ”Der er brug for en ny metode for traktatrevisioner, der kan føre til resultater, som kan forstås og accepteres af os alle, og som involverer nationale og regionale parlamenter samt det civile samfund”, erklærede Ahern.

